Viden

Regeringen og Dansk Folkeparti vedtog 3. oktober 2017 at sænke registreringsafgiften. Det betyder, at den laveste afgiftssats på 105 pct. sænkes til 85 pct. Den høje afgiftssats på 150 pct. bevares på sit nuværende niveau.

Grænsen for hvornår den høje sats træder i kraft, det såkaldte skalaknæk, hæves fra de nuværende 106.600 kr. til 185.000 kr.

Læs også: aftalen om registreringsafgiften

Miljø og sikkerhed belønnes

Foruden den generelle nedsættelse af registreringsafgiften øges fradraget for de sikreste biler fra de nuværende 2.000 kr. til 8.000 kr. Fradraget gives til biler, der opnår de maksimale fem stjerner i den såkaldt Euro NCAP sikkerhedstest. Grænsen for hvornår en bil opnår fradrag for god brændstoføkonomi hæves for både benzin- og dieselbiler. Biler med dårlig brændstoføkonomi får et øget afgiftstillæg fra 1.000 kroner til 6.000 kroner.

Ejerafgiften stiger for nye biler

Der er også enighed om, at den årlige grønne ejerafgift skal forhøjes med et gennemsnitlig 500 kroner om året, samtidig med at der indføres nye trin. Forhøjelsen gælder kun for biler, som bliver indregistreret første gang den 3. oktober 2017 eller senere.

Spørgsmål om afgiftsnedsættelse

Herunder finder du svar på en del af spørgsmål, du måske har om nedsættelsen af afgiften.

Har du som medlem om, hvordan afgiftsnedsættelsen påvirker dig, er du velkommen til at kontakte FDMs rådgivning.

Kontakt FDMs rådgivning

Hvilke biler er berørt af afgiftsændringen?

Som udgangspunkt kan afgiftsændringen berøre alle biler.

Man sænker den laveste afgiftssats på 105 pct. til 85 pct. Den høje afgiftssats på 150 pct. bevares på sit nuværende niveau. Grænsen for hvornår den høje sats træder i kraft, det såkaldte skalaknæk, hæves fra de nuværende 106.600 kr. til 185.000 kr.

Desuden belønnes miljøvenlige og sikre biler. Biler der opnår fem stjerner i Euro NCAP sikkerhedstest får et fradrag på 8.000 kr. Modsat straffes de mindst miljøvenlige biler med et øget afgiftstillæg på 6.000 kroner for hver km/l under 20 km/l for benzinbiler og 22 km/l for dieselbiler.

De små biler med kun lidt sikkerhedsudstyr som fx mikrobiler og store brændstofslugende biler, vil blive dyrere.

Hvad betyder afgiftssænkelsen for motorcykler?

Også registreringsafgiften for motorcykler falder. Konkret rykkes det høje skalaknæk for motorcykler fra 33.600 kr. til 58.400 kr.

For MC betales der ikke registreringsafgift af de første 9.600 kr.

Der skal således fremover betales 85 procent af beløbet mellem 9.600 - 58.400 kr. og 150 procent af resten.

Hvor stor bliver besparelsen?

I nedenstående skema finder du en række priseksempler. Alle modeller opnår 5 stjerner i Euro NCAP sikkerhedstest og har selealarm.

Model Brændstof Km/l Pris i dag (kr.) Afgift i dag (kr.) Ny pris (kr.) Ny afgift (kr.) Forskel Toyota Aygo Benzin 24,4 89.995 22.564 92.995 25.564 +3.000 Peugeot 208 Benzin 21,3 129.990 49.195 131.117 50.323 +1.127 Citroën C4 Diesel 30,3 224.990 87.864 206.331 69.205 -18.659 Skoda Octavia 1.4 Style Combi Benzin 18 296.000 146.950 273.591 124.541 -22.409 VW Golf 1.5 150 HK DSG Benzin 20,4 323.695 159.807 288.441 124.553 -35.254 VW Passat 1.6 Comfortline DSG Variant Diesel 25 421.295 214.127 362.990 155.822 -58.305 BMW 5-serie Benzin 18 649.100 358.810 594.795 304.505 -54.305 Volvo XC60 Diesel 19 745.010 417.956 692.705 365.651 -52.305 Audi A8 3.0 Diesel 17 1.599.970 932.932 1.554.665 887.627 -45.305 Porsche 911 3.0 Carrera Cabriolet Benzin 11,2 2.228.982 1.311.859 2.202.677 1.285.554 -26.305

Stiger ejerafgiften?

Der er enighed om, at den grønne ejerafgift forhøjes med i gennemsnit 500 kroner om året, samtidig med at der indføres nye trin. Forhøjelsen gælder kun for biler, som bliver indregistreret den 3. oktober 2017 eller senere.

Jeg har købt ny bil, men har ikke fået leveret den endnu

Hvis du har skrevet under på købet af en ny bil, men først får den indregistreret efter den nye registreringsafgift træder i kraft, skal du betale afgift efter den nye sats. Registreringsafgiften er en afgift mellem dig og staten.

Det betyder, at prisen på din bil kan ændre sig, selvom du har skrevet under på en slutseddel med et andet beløb. De fleste biler falder i pris med den nye aftale, men biler med kun lidt sikkerhedsudstyr og dårlig brændstoføkonomi, kan blive dyrere.

Bilforhandleren vil ikke kompensere afgiftsnedsættelsen, hvad gør jeg?

Hvis du er berettiget til at få nedsat registreringsafgiften, så skal bilforhandleren sikre, at du betaler indregistrering efter den nye sats - og sikre at salgsprisen bliver tilsvarende lavere.

Som medlem af FDM, kan du kontakte rådgivningens eksperter, hvis du har brug for en vurdering eller vejledning.

Kontakt: FDMs rådgivning

Min bil er blevet dyrere. Kan det passe?

Med denne aftale kan nogle biler blive dyrere, da biler med kun lidt sikkerhedsudstyr eller dårlig brændstoføkonomi får en øget afgift. Det har især betydning for de helt små biler, som fx mikrobiler, som ikke har så meget sikkerhedsudstyr. Det har også en betydning for biler, der ikke kører så langt på literen.

Jeg har købt ny bil og har lige fået den leveret. Har jeg ret til kompensation?

Hvis din bil allerede er blevet indregistreret, så er det sket efter den gamle registreringsafgift. Du er derfor desværre ikke berettiget til en kompensation.

Gælder afgiftsnedsættelsen også for brugte biler?

Afgiftsnedsættelsen gælder kun for indregistrering af fabriksnye biler og ved import af biler. Brugte biler blev indregistreret første gang, de fik nummerplader på, de skal derfor ikke indregistreres igen. En brugt bil omregistreres.

Læs mere: Omregistrering af bilen

Hvad sker der med prisen på min nuværende bil, som jeg skal bruge som byttebil?

Prisen på brugte biler falder, når prisen på nye biler sættes ned. Derfor vil de bilejere som lige har købt en ny dyr bil måske opleve, at de kan få mindre for den, hvis de sælger den lige efter afgifterne bliver sat ned. I realiteten forventes effekten dog at være meget begrænset, dels fordi afgiftsnedsættelsen er begrænset, dels fordi værditabet på en ny bil under alle omstændigheder er betragteligt de første år. Så hvis familien alligevel beholder bilen i en længere årrække, vil tabet være begrænset. Samtidig vil prisen på den nye bil være faldet væsentligt i kroner og øre. Så det samlede bytteforhold vil blive forbedret.

Læs også: Det betyder afgiftsnedsættelsen for brugte biler

Jeg har købt ny bil lige inden afgiftsnedsættelsen. Vil FDM arbejde for, at jeg kompenseres?

Når nye regler og afgifter træder i kraft, vil der altid være en skæringsdato, som vil være en fordel for nogle og en ulempe for andre. Det er svært at løse dette til alles fordel. FDM kan ikke arbejde for at kompensere bilkøbere, der har handlet bil før afgiftsnedsættelsen. På sigt vil det ekstra værditab på bilen være i mindre målestok efter ganske få år. Den brugte bil falder i værdi, men en ny bil er faldet mere i kroner og øre – det vil derfor stadig blive billigere, næste gang man skifter bil.

Betyder denne aftale noget for afgiften på elbiler?

Ja, men meget lidt. Rene elbiler betaler som udgangspunkt en femtedel af den registreringsafgift, biler med forbrændingsmotor beskattes med. Så nedsættelsen for elbiler er tilsvarende mindre. Desuden betaler de fleste mindre elbiler i forvejen kun minimumsafgiften pga. fradrag for batteri og god ’brændstoføkonomi’.

Se også: Ejerafgift for elbiler

Gælder afgiftsnedsættelsen også biler på gule- eller papegøjeplader og veteranbiler?

For varebiler og biler på papegøjeplader fastholdes satsen, så de fortsat skal betale 50 % i registreringsafgift. Til gengæld hæves skalaknækket her, så man ikke skal betale afgift af de første 58.000 kroner og 50 % af resten.

Med ændringen følger veteranbiler, dvs. biler, der er ældre end 35 år, de nye afgiftssatser. Dog gælder de nye tillæg og fradrag for brændstofforbrug ikke for veteranbiler. Det betyder, at veteranbiler fortsat får et afgiftstillæg på 1.000 kr. for hver kilometer, bilen kører kortere end 16 km/l for benzin biler og 18 km/l for dieselbiler og et afgiftsfradrag på 4.000 kr. for hver kilometer, bilen kører længere end 16 km/l for benzinbiler og 18 km/l for dieselbiler.

Gælder afgiftsnedsættelsen også autocampere?

En autocamper betaler registreringsafgift af bildelen efter de samme regler som personbiler, hvorimod boligdelen er afgiftsfri. Man nedsætter minimumsafgiften fra 60 pct. til 45 pct. af køretøjets samlede værdi eksklusiv afgift.

Hvordan beregnes registreringsafgiften ved import?

Der gælder samme vilkår for fastsættelse af registreringsafgift ved import. Hvis bilen indregistreres før den nye aftale, betales der registreringsafgift efter den gamle sats.

Har afgiftsnedsættelsen betydning for firmabiler?

Beskatningsværdien for firmabiler er købsprisen inklusive registreringsafgift. Registreringsafgiften afregnes først ved indregistrering. Hvis du har bestilt en firmabil, men endnu ikke har fået den leveret, bør dit firmas købspris derfor blive reguleret ned som følge af de nye afgifter. Den værdi, du beskattes af, bør også blive reguleret tilsvarende ned. Du bør kontakte din bilforhandler for at få oplyst, hvad den nye beskatningsværdi vil blive. Har du allerede fået leveret din firmabil, så vil beskatningsværdien ikke ændres som følge af de nye regler, da købspris og afgift allerede er afregnet.

Hvad betyder afgiftsnedsættelsen for leasingbiler?

Som udgangspunkt kan hverken leasingselskab eller leasingtager forlange, at leasingaftalen genforhandlet efter den er indgået. Som udgangspunkt kan du derfor ikke forvente, at den fremtidige, månedlige leasingydelse vil blive sat ned som følge af de lavere afgifter.

Er du ved at indgå en ny aftale om leasingbil, får afgiftsnedsættelsen ikke stor økonomisk betydning, grundet den beregningsmetode, der ligger til grund for afregning af registreringsafgift for leasingbiler. Leasingselskabet betaler kun en forholdsmæssig del af registreringsafgiften og får dermed ikke den fulde fordel ved afgiftsnedsættelsen. Så samlet set bliver der kun tale om en mindre prisbesparelse for leasingtageren.

Der lægges i aftalen op til stramning af reglerne for leasing. Regeringen og Dansk Folkeparti er enige om at fastsætte et loft over den afgiftsmæssige fordel, der kan opnås som følge af, at eksempelvis flåderabatter kan indregnes i den afgiftspligtige værdi ved indregistrering af nye køretøjer.

Min forhandler siger, at jeg skal indgå en ny købsaftale. Er det rigtigt?

Hvis du har underskrevet en slutseddel på en ny bil, som endnu ikke er indregistreret og leveret, skal du ikke indgå en ny aftale med bilforhandleren på baggrund af de nye afgiftsregler. Afgiftsnedsættelsen skal blot beregnes på den nye bil og modregnes prisen ved levering.

Hvis der indgår en byttebil i handlen, kan du ved en ny købsaftale risikere, at bilforhandleren ønsker at regulere prisen for byttebilen, da det forventes at prisen på brugte biler falder. Dermed kan du miste din afgiftsrabat.

Kan man fortryde en bilhandel som følge af de nye afgiftsregler?

Nej, hverken køber eller sælger har ret til at fortryde en købsaftale som følge af de nye afgiftsregler. Hvis købsaftalen er skrevet under, er den bindende for begge parter. Er bilen ikke leveret endnu, er du berettiget til afgiftslempelsen. Har du allerede fået bilen, er handlen bindende.